Slik planlegges den nye dyreparken i Enebakk
Det første spadetaket for byggingen av «Dyrenes Rike» er planlagt i slutten av neste år. I 2016 kan parken stå ferdig. Som VG har omtalt har prosjektleder Mira Kahn og dyreteamet en lang liste med dyr de ønsker skal bli naturlige i Enebakk-skogen. - Vi skal kun ha arter som kan klare seg naturlig i et norsk klima, sier Kahn, som ønsker seg værharde dyr som tåler snø og kulde.På listen finner vi sibirsk tiger, snøape, snøleopard, asiatisk villhund og kamel. Fra det amerikanske kontinentet dyreteamet på fjelløve, nandu (en diger strutselignende fugl, journ.anm.) og mara (en blanding mellom hare og liten hjort, journ.anm.) Av de mer ville dyrene fra Norge finner vi fjellrev, gaupe, bjørn, jerv, elg og oter. - Hva med ulven? Den lusker jo rundt her i Enebakk. - Det er flere andre parker som er eksperter på ulv, så det trenger ikke vi. Men ulven tilhører skogene her, ja, så vi tenker på å lage en åpen sone der nabodyrene kan komme på besøk, sier Kahn. I tillegg vil det bli bygget en norsk bondegård med dyr som er utrydningstruet i vårt eget land, som for eksempel fjordingen. - Jeg har ikke noen god magefølelse når det gjelder å sette dyr på utstilling. Derfor skal vi ikke det i «Dyrenes Rike». Du kommer på besøk på dyrenes premisser og det betyr at du ikke alltid får sett alle dyrene. Dyrene er første prioritert og skal ha det så bra at de ville ønsket å være hos oss dersom de fikk valget. Vårt budskap handler om utdannelse og bevaring. Dyrene må ha en bedre fremtid og vi må kunne reflektere over menneskers forbruk og dårlige valg som påvirker dyreriket, sier 28-åringen. Hotell og hytter Planen er også at mange av de 500.000 planlagte, årlige gjestene kan overnatte i området. - Hovedsaklig ser vi på tre muligheter hvor den ene ikke nødvendigvis utelukker den andre. Den første er et større hotell som kan ta både norske og utenlandske turister i tillegg til å holde konferanser og event. Den andre er tretopphytter der du kan sove ute i skogen blant noen av dyrene, og våkne til både lyden og synet av dyrene rundt deg, sier Kahn til Enebakk Avis. Prosjektlederen viser frem de første skissene over Dyrenes Rike som er under planlegging ved Harehøgda på Gran. - Uavhengig av hvor mange dyr vi har, så kan jeg ikke love deg hva du får se, men jeg kan love deg at du skal få se noe. For i Dyrenes Rike er du på besøk på dyrenes premisser, og det betyr at det ikke alltid passer for dem å titte frem. Akkurat som i naturen, sier Kahn til lokalavisen.«Dyrenes rike» har hatt møte med Dyrevernalliansen som følger planene med parken. De er i utgangspunktet kritiske. - Vi advarer sterkt mot en dyrepark som baserer seg på økonomiske interesser og publikum som hovedmål, sier Anton Krag, biolog og daglig leder i Dyrevernalliansen, til VG. Dyrevernalliansens råd er å skape en park som satser på å rehabilitere skadede dyr eller adoptere beslaglagte dyr som ellers ville blitt avlivet. - Vi har ikke nok informasjon om denne parken ennå til å si om vi er negative eller positive. Det er mulig å ha en dyrepark som er dyreetisk forsvarlig og vi vil påvirke dette så godt vi kan. Dyrevelferden er viktigst, sier Krag. - Jeg skal lytte til innspillene fra dyrevernere. Mitt mål er også at dyrene skal ha det bra, sier prosjektleder Kahn. Regulert for dyrepark Det var store planene om en dyrepark i Enebakk rundt århundreskiftet. Området som skal benyttes ble regulert som dyrepark allerede den gangen, men i 2004 ble alt skrinlagt. Dette har gjort enebakkingen noe skeptisk til nye planer, ifølge ordføreren. - Men folk begynner å tro på prosjektet. Enebakk er en grønn kommune og med dyrevelferd i høysetet tilfører en slik park bare positive ting som arbeidsplasser og forskningsmiljø til kommunen. Dette er spennende planer, sier ordfører i Enebakk, Tonje Anderson Olsen (H).
Her ser du tegningene av den planlagte dyreparken i Enebakk. Å sove i en trehytte midt i blant dyrene er blant attraksjonene.